Mediatiedote 5.5.2014

**Sonera Stadium täyttyy tiistaina koirista ja jalkapalloilijoista**

Ti 6.5.2014 klo 18–20 Invalidiliiton joukkue haastaa **HJK Naiset** hyväntekeväisyysottelussa Helsingin Sonera Stadiumilla. Pelitauon aikana yleisö pääsee tutustumaan lähemmin avustajakoiratoimintaan. Pelin päätyttyä tapahtuman musiikista ja energisistä esiintymisistä vastaavat **Kliff** sekä **Axl Smith** ja **Tanssikoulu DCA:n tanssijat**.

Tapahtuman tavoitteena on kerätä varoja uusiin avustajakoiriin. Avustajakoira tuo monelle vammautuneelle ihmiselle paitsi jokapäiväisen elämän itsenäisyyden, myös lukuisia onnellisuuden ja onnistumisen hetkiä, rutiineja ja arvokasta kumppanuutta. Hyväntekeväisyystapahtumalla halutaan samalla juhlistaa 20-vuotista avustajakoiratoimintaa.

Invalidiliitto All Stars FC Mikey’s Angels -joukkueen riveissä potkii yhden vaikeasti vammautuneen avustajien lisäksi moni julkisuudesta tuttu nainen. Mukana ovat mm. **Jaana Pelkonen, Baba Lybeck, Tuija Pehkonen, Mia Ehrnrooth, Minna Korkka, Sanni Grahn-Laasonen** sekä **Jasmin Hamid**. Valmennuskuvioista vastaavat naisten jalkapallomaajoukkueen päävalmentaja **Andreé Jeglertz** sekä TV- ja radiopersoona **Aki Linnanahde**. Virallisena huoltajana mukana häärää HJK:n toimitusjohtaja **Aki Riihilahti**. Peliin oman hauskan lisänsä tuovat selostajat **Mika Saukkonen** ja **Jukka Laaksonen**. Ohjelman juontaa **Marco Bjurström**. Tapahtuman virallisena suojelijana toimii **Elisabeth Rehn** ja pelin tuomarina avustajakoirankäyttäjä **Topi Sinivuori**.

– Potkua 2014-tapahtuma ajaa asiaa, johon mielelläni annan oman panokseni. Haluan tukea avustajakoiratoimintaa sekä fyysisesti vammaisia ihmisiä Suomessa, jotta jokaisen ihmisen jokapäiväinen elämä olisi itsenäisempää ja onnellisempaa, summaa joukkueen valmentaja Andrée Jeglertz.

Pääsylipun tapahtumaan voi ostaa kätevästi etukäteen tekstiviestillä tai paikan päältä Sonera Stadiumin pääsisäänkäynniltä 6.5. klo 17 alkaen. Lisää tietoa ja ohjeet tekstarilipun ostamiseen löytyy verkkosivuilta osoitteesta www.potkua2014.fi. Tule mukaan antamaan kanssamme lisäpotkua avustajakoiratoiminnalle!

**Lisätietoja:**

Viestinnän suunnittelija Sanni Roinevirta, Invalidiliitto ry, puh. 044 465 0578, info@potkua2014.fi

Viestinnän suunnittelija Outi Puolakka, Invalidiliitto ry, puh. 044 765 0505, info@potkua2014.fi